CELEX: 32019D0522(01)
Language: el
Date: 2019-05-14 00:00:00
Title: Εκτελεστική απόφαση της Επιτροπής, της 14ης Μαΐου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Crème d’Isigny» (ΠΟΠ)

22.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 176/7
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 14ης Μαΐου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 53 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά την ονομασία «Crème d’Isigny» (ΠΟΠ)
         (2019/C 176/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α) σε συνδυασμό με το άρθρο 53 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η Γαλλία υπέβαλε αίτηση για την έγκριση τροποποίησης, η οποία δεν είναι ήσσονος σημασίας, των προδιαγραφών προϊόντος «Crème d’Isigny» (ΠΟΠ), σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012. Οι αλλαγές περιλαμβάνουν αλλαγή της ονομασίας από «Crème d’Isigny» σε «Crème d’Isigny»/«Crème fraîche d’Isigny».
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ενστάσεων σύμφωνα με το άρθρο 51 του κανονισμού (ΕΕ) αριθ. 1151/2012, η προβλεπόμενη στο άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής (2) αίτηση για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών προϊόντος για την καταχωρισμένη ονομασία «Crème d’Isigny» (ΠΟΠ) θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Η αίτηση για έγκριση τροποποίησης των προδιαγραφών προϊόντος η οποία δεν είναι ήσσονος σημασίας, σύμφωνα με το άρθρο 10 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 668/2014 της Επιτροπής, καθώς και το τροποποιημένο ενιαίο έγγραφο και η παραπομπή στη δημοσίευση των σχετικών προδιαγραφών του προϊόντος, για την καταχωρισμένη ονομασία «Crème d’Isigny» (ΠΟΠ), παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της τροποποίησης που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 14 Μαΐου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
         
            (2)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).
      
      
         
            ΠΑΡΑΡΤΗΜΑ
            ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ
            
               Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012
            
            «Crème d’Isigny»
            
               Αριθ. ΕΕ: PDO-FR-0139-AM01 – 18.10.2017
            
            
               ΠΟΠ ( X ) ΠΓΕ ( )
            
            1.   Αιτούσα ομάδα και έννομο συμφέρον
            
            
                        Syndicat Professionnel de Défense des Producteurs de Lait et Transformateurs de Beurre et Crème d’Isigny-sur-Mer – Baie des Veys
                     
                  
                        2, rue du docteur BOUTROIS
                     
                  
                        14230 Isigny-sur-Mer
                     
                  
                        FRANCE
                     
                  
                        Τηλ. +33 231513310
                     
                  
                        Φαξ +33 231923397
                     
                  
                        Email: ODG.beurrecremeisigny@isysme.com
                     
                  Σύνθεση: η ομάδα αποτελείται από γαλακτοπαραγωγούς και παρασκευαστές βουτύρου. Έχει επομένως έννομο συμφέρον να προτείνει την αίτηση τροποποίησης.
            2.   Κράτος μέλος ή τρίτη χώρα
            
            Γαλλία
            3.   Κεφάλαιο των προδιαγραφών προϊόντος που αφορά/-ούν η/οι τροποποίηση/-σεις
            
            
                        —
                     
                     
                        ☒
                     
                     
                        Ονομασία του προϊόντος
                     
                  
                        —
                     
                     
                        ☒
                     
                     
                        Περιγραφή του προϊόντος
                     
                  
                        —
                     
                     
                        ☒
                     
                     
                        Γεωγραφική περιοχή
                     
                  
                        —
                     
                     
                        ☒
                     
                     
                        Απόδειξη της καταγωγής
                     
                  
                        —
                     
                     
                        ☒
                     
                     
                        Μέθοδος παραγωγής
                     
                  
                        —
                     
                     
                        ☒
                     
                     
                        Δεσμός
                     
                  
                        —
                     
                     
                        ☒
                     
                     
                        Επισήμανση
                     
                  
                        —
                     
                     
                        ☒
                     
                     
                        Άλλο [στοιχεία επικοινωνίας της αρμόδιας υπηρεσίας του κράτους μέλους και της αιτούσας ομάδας, στοιχεία επικοινωνίας του οργανισμού ελέγχου, εθνικές απαιτήσεις]
                     
                  4.   Τύπος τροποποίησης/-εων
            
            
                        —
                     
                     
                        ☐
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  
                        —
                     
                     
                        ☒
                     
                     
                        Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ, για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) και η οποία δεν μπορεί να θεωρηθεί ήσσονος σημασίας κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012
                     
                  5.   Τροποποίηση/τροποποιήσεις
            
            5.1.   
                  Κεφάλαιο «Ονομασία του προϊόντος»
               
            
            Η ονομασία «Crème d’Isigny» αντικαθίσταται από την ονομασία «Crème d’Isigny» ή «Crème fraîche d’Isigny».
            Προτείνεται εναλλακτική ονομασία για το προϊόν «Crème d’Isigny». Πρόκειται για την ονομασία «Crème fraîche d’Isigny». Η ονομασία αυτή χρησιμοποιείται επί σειρά ετών για τα προϊόντα που ανταποκρίνονται στον κανονιστικό ορισμό της νωπής κρέμας γάλακτος. Ως εκ τούτου, με την τροποποίηση αυτή κωδικοποιείται η εμπορευματική χρήση της νωπής κρέμας γάλακτος. Νωπή κρέμα γάλακτος είναι η κρέμα γάλακτος που έχει υποβληθεί μόνο σε παστερίωση και έχει συσκευαστεί στον τόπο παραγωγής το αργότερο εντός 24 ωρών από την παστερίωση.
            5.2.   
                  Κεφάλαιο «Περιγραφή του προϊόντος»
               
            
            Όσον αφορά τις προδιαγραφές που καταχωρίστηκαν το 1996 για τα δύο προϊόντα «Beurre d’Isigny» και «Crème d’Isigny», το κεφάλαιο που αφορά την περιγραφή του προϊόντος επικεντρώνεται πλέον αποκλειστικά στα χαρακτηριστικά της κρέμας γάλακτος.
            H παράγραφος:
            
               «Τα δύο αυτά γαλακτοκομικά προϊόντα παρουσιάζουν πρωτότυπα χαρακτηριστικά. Το φυσικό τους χρώμα είναι χρυσοκίτρινο. Είναι αρωματικά και η υφή τους είναι κρεμώδης.»
            
            αντικαθίσταται από το κείμενο:
            
               «Η κρέμα γάλακτος “Crème d’Isigny” είναι γλυκιά ή ωριμασμένη παστεριωμένη κρέμα γάλακτος, με στιλπνή όψη και χρώμα υπόλευκο έως ωχροκίτρινο, και της οποίας η ελάχιστη περιεκτικότητα σε λιπαρές ουσίες πρέπει να ανέρχεται σε 35 γραμμάρια ανά 100 γραμμάρια προϊόντος.
               Η γλυκιά κρέμα γάλακτος “Crème d’Isigny” είναι ρευστή με άρωμα γάλακτος και ελαφρώς γλυκιά γεύση.
               Η ωριμασμένη κρέμα γάλακτος “Crème d’Isigny” είναι πηχτή και διακρίνεται για τη νωπή, γαλακτώδη και γλυκιά γεύση της, που συνδυάζεται με ελαφριά οξύτητα.
               Η νωπή κρέμα γάλακτος “Crème fraîche d’Isigny” είναι κρέμα γάλακτος “Crème d’Isigny” η οποία έχει υποβληθεί μόνο σε παστερίωση και έχει συσκευαστεί στον τόπο παραγωγής εντός 24 ωρών από την παστερίωση.».
            
            Διορθώνεται η περιγραφή που αφορά την όψη του προϊόντος: το χρώμα «χρυσοκίτρινο» στις ισχύουσες προδιαγραφές, το οποίο χαρακτήριζε ειδικά το βούτυρο «Beurre d’Isigny», απαλείφεται.
            Προστίθεται ο όρος «στιλπνή» με τον οποίο προσδιορίζεται καλύτερα η όψη της κρέμας.
            Επιπλέον, όπως περιγράφεται στο κεφάλαιο για τη μέθοδο παραγωγής στις ισχύουσες προδιαγραφές («Οι κρέμες που χρησιμοποιούνται πρέπει να έχουν υποστεί θερμική επεξεργασία εξυγίανσης που περιορίζεται στην παστερίωση»), στην περιγραφή του προϊόντος καταδεικνύεται πλέον σαφώς ότι πρόκειται για παστεριωμένη κρέμα γάλακτος.
            Διευκρινίζεται επίσης σε αυτό το σημείο ότι η ελάχιστη περιεκτικότητα της κρέμας σε λιπαρές ουσίες ανέρχεται σε 35 γραμμάρια ανά 100 γραμμάρια κρέμας, χαρακτηριστικό που περιλαμβάνεται αποκλειστικά και μόνο στο κεφάλαιο των ισχυουσών προδιαγραφών για τη μέθοδο παραγωγής.
            Η μοναδική οργανοληπτική περιγραφή στις ισχύουσες προδιαγραφές («είναι αρωματική και η υφή της είναι κρεμώδης») είναι υπερβολικά συνοπτική και εν μέρει εσφαλμένη καθότι δεν διαφοροποιείται σαφώς η γλυκιά από την ωριμασμένη κρέμα. Έτσι, προστίθεται οργανοληπτική περιγραφή για τη γλυκιά κρέμα και την ωριμασμένη κρέμα.
            Η τροποποίηση αυτή εισάγεται και στο σημείο 3.2. του ενιαίου εγγράφου, αντικαθιστώντας τη φράση «Κρέμα πλούσια σε λιπαρές ουσίες, με κρεμώδη υφή και κίτρινο χρώμα».
            5.3.   
                  Κεφάλαιο «Γεωγραφική περιοχή»
               
            
            Όσον αφορά το κεφάλαιο «Οριοθέτηση της γεωγραφικής περιοχής», προστίθεται το σύνολο των σταδίων που εκτελούνται στη γεωγραφική περιοχή. Μεταξύ άλλων, επικαιροποιούνται οι ονομασίες των κοινοτήτων που ανήκουν στην περιοχή.
            Με τις τροποποιήσεις αυτές αποσαφηνίζονται τα διάφορα στάδια και επικαιροποιείται ο κατάλογος των κοινοτήτων χωρίς ωστόσο να τροποποιηθούν τα όρια της γεωγραφικής περιοχής.
            Το στάδιο της συσκευασίας είναι απαραίτητο να εκτελείται εντός της περιοχής. Ως εκ τούτου, η διαδικασία αυτή πρέπει να εκτελείται αμέσως μετά το τέλος της παρασκευής, αφενός για να αποφεύγονται περιστατικά απάτης (νόθευση της κρέμας), και αφετέρου, για να μην αλλοιώνεται η κρέμα λόγω της οξείδωσης των λιπαρών ουσιών, η οποία προκαλείται κατά τις μεταφορές πολύ μεγάλης διάρκειας. Ωστόσο, η γλυκιά κρέμα γάλακτος «crème d’Isigny» ή «crème fraîche d’Isigny» μπορεί να μεταφέρεται σε βυτία μεταξύ των εργαστηρίων παρασκευής εντός της γεωγραφικής περιοχής, αποκλειστικά και μόνο με σκοπό τη μεταποίησή της σε ωριμασμένη κρέμα ή βούτυρο.
            5.4.   
                  Κεφάλαιο «Απόδειξη της καταγωγής»
               
            
            Λαμβάνοντας υπόψη τις εθνικές νομοθετικές και ρυθμιστικές εξελίξεις, η διάταξη των προδιαγραφών που αφορά το κεφάλαιο για τα στοιχεία που αποδεικνύουν ότι το προϊόν προέρχεται από τη γεωγραφική περιοχή εμπλουτίστηκε και περιλαμβάνει τις υποχρεώσεις υποβολής δηλώσεων και τήρησης μητρώων σχετικά με την ιχνηλασιμότητα του προϊόντος και την παρακολούθηση των συνθηκών παραγωγής.
            Έτσι, προστίθενται παράγραφοι οι οποίες αφορούν:
            
                        —
                     
                     
                        τη δήλωση ταυτοποίησης των επιχειρήσεων και τις διάφορες άλλες υποχρεώσεις υποβολής δηλώσεων που υπέχουν οι επιχειρήσεις, αν μάλιστα πρόκειται να διακόψουν προσωρινά την παραγωγή («προκαταρκτική δήλωση για τη μη πρόθεση παραγωγής» και «προκαταρκτική δήλωση για την επανέναρξη της παραγωγής»)·
                     
                  
                        —
                     
                     
                        την «τήρηση μητρώων», στις οποίες προσδιορίζονται οι υποχρεώσεις των κτηνοτρόφων και επαναλαμβάνονται οι διατάξεις που ισχύουν σε εθνικό επίπεδο για τους παρασκευαστές κρέμας·
                     
                  
                        —
                     
                     
                        τις μεθόδους ελέγχου που προβλέπονται ήδη στις ισχύουσες εθνικές διατάξεις: «Το σύνολο αυτής της διαδικασίας συνοδεύεται από αναλυτικές και οργανοληπτικές εξετάσεις που εκτελούνται αιφνιδιαστικά και σε δειγματοληπτική βάση στα συσκευασμένα και έτοιμα προς πώληση προϊόντα.»
                     
                  5.5.   
                  Κεφάλαιο «Μέθοδος παραγωγής»
               
            
            Στις προδιαγραφές διευκρινίζονται πολλά σημεία της μεθόδου παραγωγής προκειμένου να περιγραφούν καλύτερα οι συνθήκες παραγωγής του γάλακτος και μεταποίησης της κρέμας «Crème d’Isigny». Τα στοιχεία αυτά συμβάλλουν στην ενίσχυση του δεσμού με τη γεωγραφική περιοχή.
            Ενσωματώνονται διατάξεις σχετικά με τη διαχείριση του κοπαδιού γαλακτοπαραγωγής (φυλή, διατροφή) προκειμένου να καταγραφούν οι παραδοσιακές πρακτικές.
            
               Διαχείριση του κοπαδιού:
            
            Προστίθεται ορισμός για το κοπάδι γαλακτοπαραγωγής: «Ως κοπάδι, κατά την έννοια των υπό εξέταση προδιαγραφών, νοείται το σύνολο των αγελάδων γαλακτοπαραγωγής μιας εκμετάλλευσης, το οποίο αποτελείται από αγελάδες σε γαλακτοφορία και από αγελάδες που έχουν στερέψει.».
            Η παρούσα διάταξη προστίθεται προκειμένου να οριστεί με σαφήνεια σε ποια ζώα γίνεται αναφορά όταν χρησιμοποιούνται οι όροι «κοπάδι γαλακτοπαραγωγής» και «αγελάδες γαλακτοπαραγωγής», να περιγραφεί ο έλεγχος και να μην υπάρχει καμία απολύτως σύγχυση.
            Προστίθενται οι ακόλουθες παράγραφοι:
            
               «Η βόσκηση του κοπαδιού πρέπει να διαρκεί τουλάχιστον 7 μήνες».
            
            
               «Η κύρια χορτολιβαδική έκταση κάθε εκμετάλλευσης πρέπει να καλύπτεται από χόρτο σε ποσοστό τουλάχιστον 50 %. Κάθε αγελάδα σε γαλακτοφορία έχει στη διάθεσή της τουλάχιστον 35 άρια (φυσικών, προσωρινών ή ετήσιων) λειμώνων εκ των οποίων 20 τουλάχιστον άρια χρησιμοποιούνται για βοσκή ή 10 τουλάχιστον άρια χρησιμοποιούνται για βοσκή, η οποία συνοδεύεται από τη χορήγηση νωπής χορτονομής».
            
            Η πρακτική της κατανάλωσης χόρτου (βόσκηση, άχυρο κ.λπ.), η οποία συνδέεται με την παράδοση της κτηνοτροφίας σε χορτολιβαδικές εκτάσεις στη γεωγραφική περιοχή, προστίθεται προκειμένου να καταδειχθεί ο δεσμός μεταξύ του προϊόντος και της γεωγραφικής περιοχής.
            
               Φυλή:
            
            Προστίθενται οι ακόλουθες παράγραφοι:
            
               «Στη μονάδα παρασκευής, το γάλα κάθε συλλογής που χρησιμοποιείται για την παρασκευή του προϊόντος “Crème d’Isigny” προέρχεται από συνολικό κοπάδι που αποτελείται κατά 30 % τουλάχιστον από αγελάδες γαλακτοπαραγωγής της νορμανδικής φυλής.».
            
            
               «Ως συλλογή ορίζεται το σύνολο του γάλακτος που συλλέγεται και χρησιμοποιείται από τον παρασκευαστή εντός διαστήματος 48 ωρών.».
            
            Με τα στοιχεία αυτά διασφαλίζεται η σημαντική χρήση γάλακτος που προέρχεται από τις αγελάδες της νορμανδικής φυλής για την παρασκευή του προϊόντος «Crème d’Isigny».
            Τα στοιχεία αυτά προστίθενται στο σημείο 3.3. του ενιαίου εγγράφου.
            
               Διατροφή του κοπαδιού:
            
            Προστίθενται οι ακόλουθες παράγραφοι:
            
               «Το βασικό σιτηρέσιο του κοπαδιού προέρχεται κατά 80 %, εκφραζόμενο σε ξηρά ουσία, από τη γεωγραφική περιοχή. Αποτελείται από τις ακόλουθες νωπές ή διατηρημένες χορτονομές: χόρτο, αραβόσιτος, σιτηρά ή μη ώριμες πρωτεϊνούχες καλλιέργειες (ολόκληρο φυτό), άχυρο, μηδική καθώς επίσης και κτηνοτροφικά τεύτλα, ριζωματώδη λαχανικά και αφυδατωμένη πούλπα ζαχαρότευτλων.».
            
            
               «Το νωπό ή διατηρημένο χόρτο αποτελεί κατά μέσο όρο το 40 % τουλάχιστον του σιτηρεσίου, εκφραζόμενο σε ξηρά ουσία, κατά τη διάρκεια των 7 τουλάχιστον μηνών βόσκησης. Κατά τη διάρκεια της υπόλοιπης περιόδου του έτους το μερίδιο του χόρτου, εκφραζόμενο σε ξηρά ουσία, πρέπει να αντιστοιχεί τουλάχιστον στο 20 % του καθημερινού σιτηρεσίου.».
            
            Τα στοιχεία αυτά αποσκοπούν στην ενίσχυση του δεσμού του προϊόντος με τη γεωγραφική περιοχή μέσω της διατροφής των αγελάδων γαλακτοπαραγωγής, οι οποίες τρέφονται με ζωοτροφές που προέρχονται κατά πλειονότητα από τη γεωγραφική περιοχή. Άλλωστε, προσδιορίζεται θετικός κατάλογος επιτρεπόμενων χορτονομών προκειμένου να προσδιοριστεί καλύτερα το είδος των ζωοτροφών που χρησιμοποιούνται.
            Οι διατάξεις αυτές που αφορούν τη διατροφή του κοπαδιού προστίθενται επίσης στο σημείο 3.3. του ενιαίου εγγράφου.
            Προστίθεται η ακόλουθη παράγραφος: «Η χορήγηση συμπληρωματικών ζωοτροφών περιορίζεται σε 1 800 kg, εκφραζόμενη σε ξηρά ουσία, ανά αγελάδα του κοπαδιού και ανά ημερολογιακό έτος.».
            Με τον περιορισμό αυτόν αποφεύγεται η εκτεταμένη χρήση αυτών των ζωοτροφών στη διατροφή των ζώων και δίνεται προτεραιότητα στο βασικό σιτηρέσιο που προέρχεται από τη γεωγραφική περιοχή.
            Η διάταξη αυτή προστίθεται επίσης στο σημείο 3.3 του ενιαίου εγγράφου.
            Προστίθεται η ακόλουθη παράγραφος:
            «Τόσο στο βασικό σιτηρέσιο, όσο και στα συμπληρώματα διατροφής απαγορεύεται να χρησιμοποιούνται: λάχανο, γογγυλοκράμβη, αγριογογγύλη και αγριοκράμβη σε νωπή μορφή.
            Οι ακόλουθες πρώτες ύλες απαγορεύεται να χρησιμοποιούνται στα συμπληρώματα διατροφής σύμφωνα με την ταξινόμηση του παραρτήματος Γ του κανονισμού (ΕΕ) αριθ. 68/2013 σχετικά με τις ζωοτροφές:
            
                        —
                     
                     
                        Φοινικέλαιο, αραχιδέλαιο, ηλιέλαιο και ελαιόλαδο, ως έχουν ή ισομερή τους (κλάση 2.20.1).
                     
                  
                        —
                     
                     
                        Προϊόντα γάλακτος και προϊόντα τους (κλάση 8)
                     
                  
                        —
                     
                     
                        Προϊόντα χερσαίων ζώων και προϊόντα τους (κλάση 9)
                     
                  
                        —
                     
                     
                        Ψάρια και άλλα υδρόβια ζώα και προϊόντα τους (κλάση 10) εκτός του μουρουνέλαιου.
                     
                  
                        —
                     
                     
                        Διάφορα (κλάση 13) εκτός από τις μελάσες γλυκόζης.
                     
                  Τέλος, απαγορεύεται να χρησιμοποιούνται η ουρία και τα παράγωγά της, ως πρόσθετα ζωοτροφών τα οποία ορίζονται στο παράρτημα 1 του κανονισμού (ΕΚ) αριθ. 1831/2003 για τις πρόσθετες ύλες που χρησιμοποιούνται στη διατροφή των ζώων.».
            Πολλά προϊόντα και πρώτες ύλες απαγορεύεται να χρησιμοποιούνται στη διατροφή των αγελάδων σε γαλακτοφορία λόγω του αρνητικού τους αντικτύπου στα οργανοληπτικά χαρακτηριστικά του γάλακτος.
            Τα διάφορα αυτά στοιχεία προστίθενται στο σημείο 3.3. του ενιαίου εγγράφου.
            Για την καλύτερη περιγραφή των παραδοσιακών πρακτικών προστίθενται διατάξεις σχετικά με τα διάφορα στάδια παρασκευής της κρέμας.
            
               Συλλογή και παραλαβή του γάλακτος:
            
            Προστίθεται η ακόλουθη παράγραφος:
            
               «Η συλλογή εκτελείται το αργότερο ανά 48 ώρες μετά το πρώτο άρμεγμα. Το γάλα που συλλέγεται στις εκμεταλλεύσεις μεταφέρεται απευθείας στο εργαστήριο αποκορύφωσης χωρίς μεταφόρτωση. Κατά την παραλαβή, η οξύτητα του νωπού γάλακτος κυμαίνεται μεταξύ 14 και 16° Dornic, δηλαδή μεταξύ pH 6,6 και pH 6,85.».
            
            Ο χρόνος αποθήκευσης του γάλακτος που χρησιμοποιείται στην παρασκευή της κρέμας «Crème d’Isigny» ή «Crème fraîche d’Isigny» οριοθετείται για να αποφεύγονται προβλήματα αλλοίωσης της πρώτης ύλης στο αγρόκτημα. Επιπλέον, για την καλύτερη ιχνηλασιμότητα των προϊόντων απαγορεύεται η μεταφορά του γάλακτος μεταξύ των εκμεταλλεύσεων και του εργαστηρίου παρασκευής. Προστίθεται κριτήριο για την οξύτητα του νωπού γάλακτος προκειμένου να μην αλλοιώνεται η πρώτη ύλη.
            Η διάταξη αυτή προστίθεται στο σημείο 3.3. του ενιαίου εγγράφου.
            
               Παρασκευή και συσκευασία:
            
            Η φράση «Οι κρέμες πρέπει να είναι σύμφωνες με τις νομικές και ρυθμιστικές διατάξεις που αφορούν τόσο το ζωικό κεφάλαιο, όσο και την κρέμα γάλακτος» απαλείφεται επειδή εμπίπτει στον ρυθμιστικό τομέα.
            
               Αποκορύφωση και παστερίωση
            
            Προστίθεται η ακόλουθη παράγραφος: «Ο χρόνος αναμονής του γάλακτος πριν από την αποκορύφωση ανέρχεται κατά μέγιστο σε 48 ώρες μετά την παραλαβή.».
            Με το στοιχείο αυτό διασφαλίζεται η ποιότητα της πρώτης ύλης.
            Προστίθεται η ακόλουθη παράγραφος:
            
               «Πριν από την αποκορύφωση, το πλήρες γάλα που συλλέγεται μπορεί να υποβληθεί στο πρώτο στάδιο της προκαταρκτικής παστερίωσης σε θερμοκρασία 74 °C. Μετά την αποκορύφωση, η κρέμα υποβάλλεται σε παστερίωση σε θερμοκρασία που κυμαίνεται από 86 έως 95 °C για 30 έως 180 δευτερόλεπτα.».
            
            Έτσι, προσδιορίζονται τα στάδια της παστερίωσης που διασφαλίζουν την παραγωγή του προϊόντος.
            Η ακόλουθη παράγραφος:
            
               «Η επεξεργασία πρέπει να εκτελείται το αργότερο εντός τριάντα έξι ωρών από την αποκορύφωση του γάλακτος.»
            
            αντικαθίσταται από την παράγραφο:
            
               «Η τελευταία αυτή επεξεργασία εκτελείται το αργότερο εντός 36 ωρών από το τέλος της αποκορύφωσης του γάλακτος για την παραγωγή της γλυκιάς κρέμας “Crème d’Isigny”.».
            
            Ορίζεται το ανώτατο χρονικό διάστημα που μεσολαβεί από το τέλος της αποκορύφωσης του γάλακτος μέχρι τη διαδικασία της παστερίωσης με σκοπό τη διασφάλιση της ποιότητας της πρώτης ύλης. Ο προσδιορισμός του χρονοδιαγράμματος εκτέλεσης των σταδίων για κάθε είδους κρέμα διευκολύνει άλλωστε τον έλεγχο του προϊόντος.
            Η ακόλουθη παράγραφος:
            «Απαγορεύεται να χρησιμοποιούνται οι ακόλουθες ουσίες για την παρασκευή και διάθεση στο εμπόριο της κρέμας “Crème d’Isigny”:
            
                        —
                     
                     
                        κρέμες ορού γάλακτος ή σε άλμη, κρέμες ανασυσταμένες, διατηρημένες σε απλή ή βαθιά κατάψυξη
                     
                  
                        —
                     
                     
                        χρωστικές ή αντιοξειδωτικά,
                     
                  
                        —
                     
                     
                        αντιοξειδωτικές ουσίες για τη μείωση της οξύτητας του γάλακτος ή της κρέμας,
                     
                  
                        —
                     
                     
                        οποιοδήποτε άλλο συστατικό με εξαίρεση τα ειδικά γαλακτικά ένζυμα.»
                     
                  αντικαθίσταται από την παράγραφο:
            
               «Η κρέμα ορού γάλακτος, το βουτυρόγαλα, η ανασυσταμένη κρέμα, η διατηρημένη σε απλή ή βαθιά κατάψυξη κρέμα, χρωστικές ή αντιοξειδωτικά, αντιοξειδωτικές ουσίες για τη μείωση της οξύτητας του γάλακτος ή της κρέμας, πρόσθετα, βοηθητικά μέσα επεξεργασίας ή οποιοδήποτε άλλο συστατικό με εξαίρεση τα γαλακτικά ένζυμα απαγορεύεται να χρησιμοποιούνται για την παραγωγή της γλυκιάς κρέμας “Crème d’Isigny”.».
            
            Ο κατάλογος των ουσιών που απαγορεύεται να χρησιμοποιούνται για την παραγωγή της κρέμας «Crème d’Isigny» ή «Crème fraîche d’Isigny» διορθώνεται και εμπλουτίζεται καθώς διευκρινίζεται ότι απαγορεύεται τόσο το βουτυρόγαλα όσο και η προσθήκη προσθέτων, βοηθητικών μέσων επεξεργασίας και οποιουδήποτε άλλου συστατικού με εξαίρεση τα γαλακτικά ένζυμα. Η απαγόρευση της χρήσης άλμης απαλείφεται καθώς πρόκειται για λάθος των ισχυουσών προδιαγραφών.
            
               Ενοφθαλμισμός και ωρίμαση
            
            Προστίθεται η ακόλουθη παράγραφος:
            
               «Για την επεξεργασία της ωριμασμένης κρέμας “Crème d’Isigny”, η γλυκιά κρέμα “Crème d’Isigny” θερμαίνεται σε θερμοκρασία από 12 έως 23 °C προκειμένου να υποβληθεί σε ενοφθαλμισμό.
               Ο ενοφθαλμισμός της γλυκιάς κρέμας “Crème d’Isigny” εκτελείται το αργότερο 72 ώρες μετά το τέλος της αποκορύφωσης και το αργότερο 96 ώρες μετά την παραλαβή του γάλακτος.
               Η ωρίμαση διαρκεί τουλάχιστον 12 ώρες σε θερμοκρασία που κυμαίνεται από 12 έως 23 °C.».
            
            Οι παράμετροι της φάσης της ωρίμασης προσδιορίζονται προκειμένου να καταγραφούν οι παραδοσιακές πρακτικές.
            Τέλος, προστίθεται ότι η κρέμα συσκευάζεται μόνο σε δοχεία μέγιστης χωρητικότητας 1 000 λίτρων αλλά ότι η γλυκιά κρέμα «Crème d’Isigny» μπορεί να μεταφέρεται σε βυτία μεταξύ των εργαστηρίων παρασκευής εντός της γεωγραφικής περιοχής αποκλειστικά και μόνο με σκοπό τη μεταποίηση της σε ωριμασμένη κρέμα «Crème d’Isigny» ή σε βούτυρο «Beurre d’Isigny».
            Τα στοιχεία αυτά προστίθενται στο σημείο 3.5 του ενιαίου εγγράφου.
            5.6.   
                  Κεφάλαιο «Επισήμανση»
               
            
            Οι παράγραφοι που ακολουθούν:
            
               «Αυτοκόλλητη ετικέτα με την ένδειξη “Crème d’Isigny — Appellation d’Origine Protégée” πρέπει να επικολλάται ή να απεικονίζεται στις συσκευασίες ή στα δοχεία με ευθύνη του ενδιαφερόμενου επαγγελματία.
               Απαγορεύεται να χρησιμοποιούνται οι γεωγραφικές λέξεις “Isigny” ή “Isigny-sur-Mer” ή οποιοσδήποτε άλλος όρος, γραφικό σχήμα ή απεικόνιση που παραπέμπει σε αυτήν την περιοχή για τη διάθεση στο εμπόριο βουτύρων που δεν έχουν παραχθεί, συσκευαστεί και διατεθεί στο εμπόριο σύμφωνα με την απόφαση για την ονομασία.»
            
            αντικαθίστανται από τις ακόλουθες παραγράφους:
            
               «Κάθε συσκευασία του προϊόντος ΠΟΠ “Crème d’Isigny” ή “Crème fraîche d’Isigny” που διατίθεται στο εμπόριο φέρει ειδική επισήμανση στην οποία η ονομασία προέλευσης αναγράφεται με χαρακτήρες διαστάσεων ίσων τουλάχιστον με τα δύο τρίτα των διαστάσεων των μεγαλύτερων χαρακτήρων που εμφαίνονται στην επισήμανση.
               Αυτοκόλλητη ετικέτα με την ένδειξη “Crème d’Isigny” ή “Crème fraîche d’Isigny” — “Appellation d’Origine Protégée” πρέπει να επικολλάται ή να απεικονίζεται στις συσκευασίες ή στα δοχεία με ευθύνη της επιχείρησης.
               Το σύμβολο ΠΟΠ της Ευρωπαϊκής Ένωσης εμφαίνεται δίπλα στην αυτοκόλλητη ετικέτα ή πάνω/κάτω από αυτήν χωρίς να μεσολαβεί άλλη ένδειξη. Οι ελάχιστες διαστάσεις της ονομασίας προέλευσης δεν ισχύουν για την αυτοκόλλητη ετικέτα από τη στιγμή που η εν λόγω ονομασία εμφαίνεται ήδη και σε άλλο σημείο της επισήμανσης.
               Η επισήμανση περιλαμβάνει κυρίως την ένδειξη της περιεκτικότητας σε λιπαρές ουσίες ανά 100 γραμμάρια προϊόντος.».
            
            Με τα στοιχεία αυτά αποσαφηνίζονται οι απαιτήσεις που αφορούν την ταυτοποίηση του προϊόντος.
            Η διάταξη σχετικά με την απαγόρευση της χρήσης των λέξεων «Isigny» ή «Isigny-sur-mer» ή οποιωνδήποτε άλλων όρων, γραφικών σχημάτων ή απεικονίσεων που παραπέμπουν σε αυτήν την περιοχή για προϊόντα τα οποία δεν πληρούν τα κριτήρια που ορίζονται στις προδιαγραφές του προϊόντος απαλείφεται επειδή δεν εμπίπτει στις προδιαγραφές.
            Οι τροποποιήσεις αυτές αφορούν το σημείο 3.6. του ενιαίου εγγράφου.
            5.7.   
                  Κεφάλαιο «Δεσμός»
               
            
            Όσον αφορά το κεφάλαιο των προδιαγραφών «Δεσμός με τη γεωγραφική περιοχή» αναδιατυπώθηκε στο σύνολό του προκειμένου να καταδειχθεί καλύτερα ο δεσμός μεταξύ του προϊόντος «Crème d’Isigny» και της γεωγραφικής του περιοχής, χωρίς ωστόσο να επέλθουν ουσιαστικές τροποποιήσεις όσον αφορά τον δεσμό. Η νέα περιγραφή του δεσμού αναδεικνύει τις συνθήκες γαλακτοπαραγωγής, και ιδίως το γεγονός ότι η διατροφή που βασίζεται στη βέλτιστη δυνατή χρησιμοποίηση του χόρτου, σε συνδυασμό με παρατεταμένες περιόδους βόσκησης, διασφαλίζει την ποιότητα των λιπαρών ουσιών του γάλακτος που είναι κατάλληλο για την παρασκευή της κρέμας, για την οποία απαιτείται ιδιαίτερη τεχνογνωσία. Στο πνεύμα αυτό, απαλείφθηκε επίσης η αναφορά στην πλούσια περιεκτικότητα της κρέμας «Crème d’Isigny» σε ελαϊκό οξύ, διότι θεωρείται ότι δεν αποτελεί ιδιαίτερο χαρακτηριστικό του προϊόντος.
            Στο σημείο «Ιδιαίτερα χαρακτηριστικά της γεωγραφικής περιοχής» επαναλαμβάνονται οι φυσικοί παράγοντες της γεωγραφικής περιοχής, όπως και οι ανθρώπινοι παράγοντες, ενώ συνοψίζονται οι ιστορικές πτυχές και υπογραμμίζεται η ειδική τεχνογνωσία. Στο σημείο «Ιδιαίτερα χαρακτηριστικά του προϊόντος» προβάλλονται ορισμένα στοιχεία που έχουν ενσωματωθεί στην περιγραφή του προϊόντος. Τέλος, στο σημείο «Αιτιώδης σχέση» αναλύονται οι αλληλεπιδράσεις μεταξύ των φυσικών και ανθρωπίνων παραγόντων και του προϊόντος.
            Η τροποποίηση αυτή αφορά επίσης και το ενιαίο έγγραφο.
            5.8.   
                  Κεφάλαιο «Άλλο»
               
            
            Η διεύθυνση του INAO επικαιροποιείται.
            Τα στοιχεία επικοινωνίας της ομάδας επικαιροποιούνται.
            Όσον αφορά το κεφάλαιο «Στοιχεία του οργανισμού ελέγχων» η ονομασία και τα στοιχεία επικοινωνίας των επίσημων οργανισμών επικαιροποιούνται. Στο κεφάλαιο αυτό αναφέρονται τα στοιχεία επικοινωνίας των αρμόδιων για τον έλεγχο αρχών στη γαλλική επικράτεια: Το Εθνικό Ινστιτούτο Προέλευσης και Ποιότητας (IΝΑΟ) και η Γενική Διεύθυνση Ανταγωνισμού, Κατανάλωσης και Καταστολής της Απάτης (DGCCRF). Προστίθεται ότι η ονομασία και τα στοιχεία επικοινωνίας του οργανισμού πιστοποίησης είναι διαθέσιμα στον ιστότοπο του ΙΝΑΟ και στη βάση δεδομένων της Ευρωπαϊκής Επιτροπής.
            Όσον αφορά το κεφάλαιο «Εθνικές απαιτήσεις» στις προδιαγραφές προστίθεται πίνακας με τα βασικά σημεία προς έλεγχο και τη μέθοδο αξιολόγησής τους. Περιλαμβάνονται για την ακρίβεια τα βασικά σημεία των προδιαγραφών που πρέπει να ελέγχονται, οι τιμές αναφοράς τους καθώς και η μέθοδος της αξιολόγησής τους.
            ΕΝΙΑΙΟ ΕΓΓΡΑΦΟ
            
               «CRÈME D’ISIGNY» / «CRÈME FRAÎCHE D’ISIGNY»
            
            
               Αριθ. ΕΕ: PDO-FR-0139-AM01 – 18.10.2017
            
            
               ΠΟΠ ( X ) ΠΓΕ ( )
            
            1.   Ονομασία/-ες
            
            «Crème d’Isigny» / «Crème fraîche d’Isigny»
            2.   Κράτος μέλος ή τρίτη χώρα
            
            Γαλλία
            3.   Περιγραφή του γεωργικού προϊόντος ή τροφίμου
            
            3.1.   Τύπος προϊόντος
            
            Κλάση 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.)
            3.2.   Περιγραφή του προϊόντος για το οποίο ισχύει η ονομασία υπό 1
            
            Το προϊόν «Crème d’Isigny»/«Crème fraîche d’Isigny» είναι γλυκιά ή ωριμασμένη παστεριωμένη κρέμα με στιλπνή όψη και χρώμα υπόλευκο έως ωχροκίτρινο, της οποίας η ελάχιστη περιεκτικότητα σε λιπαρές ουσίες πρέπει να ανέρχεται σε 35 γραμμάρια ανά 100 γραμμάρια προϊόντος.
            Η γλυκιά κρέμα «Crème d’Isigny»/«Crème fraîche d’Isigny» είναι ρευστή με ελαφρώς γλυκιά οσμή γάλακτος.
            Η ωριμασμένη κρέμα γάλακτος «Crème d’Isigny»/«Crème fraîche d’Isigny» είναι πηκτή και διακρίνεται για τη νωπή, γαλακτώδη και γλυκιά γεύση της, που συνδυάζεται με ελαφριά οξύτητα.
            Η νωπή κρέμα «Crème fraîche d’Isigny» είναι κρέμα «Crème d’Isigny» που έχει υποβληθεί μόνο σε παστερίωση και έχει συσκευαστεί στον τόπο παραγωγής εντός 24 ωρών από την παστερίωση.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            Για να διασφαλιστεί ο στενός δεσμός μεταξύ της περιοχής και του προϊόντος μέσω της κατανάλωσης χόρτων που προέρχονται από τη γεωγραφική περιοχή, οι αγελάδες γαλακτοπαραγωγής βόσκουν επί τουλάχιστον 7 μήνες το έτος, και κάθε εκμετάλλευση διαθέτει τουλάχιστον 0,35 εκτάρια χορτολιβαδικής έκτασης ανά αρμεγόμενη αγελάδα γαλακτοπαραγωγής, από τα οποία τουλάχιστον τα 0,20 εκτάρια είναι προσβάσιμα από τις εγκαταστάσεις αρμέγματος ή τουλάχιστον τα 0,10 εκτάρια είναι προσβάσιμα από τις εγκαταστάσεις αρμέγματος ενώ παράλληλα χορηγείται και νωπή χορτονομή. Κάθε εκμετάλλευση πρέπει να διαθέτει κύρια χορτολιβαδική έκταση που καλύπτεται με χόρτο σε ποσοστό τουλάχιστον 50 %.
            Οι ζωοτροφές των αγελάδων γαλακτοπαραγωγής δεν μπορούν να προέρχονται εξολοκλήρου από τη γεωγραφική περιοχή. Για την ακρίβεια, οι πρωτεϊνικές ανάγκες των αγελάδων γαλακτοπαραγωγής δεν μπορούν να καλύπτονται πάντα από τις εκτάσεις που καλλιεργούνται στην περιοχή αυτή. Επιπλέον, η προέλευση των πρώτων υλών που συνθέτουν τις συμπληρωματικές ζωοτροφές δεν μπορεί να είναι εγγυημένη. Το βασικό σιτηρέσιο του κοπαδιού που αποτελείται από χορτονομές παράγεται σε ποσοστό 80 % στη γεωγραφική περιοχή (υπολογίζεται με βάση την ξηρά ουσία και σε ετήσια βάση). Αν ληφθεί υπόψη ότι το βασικό σιτηρέσιο αποτελεί περίπου το 70 % του συνόλου της διατροφής των αγελάδων γαλακτοπαραγωγής, το μερίδιο των ζωοτροφών που προέρχονται από την περιοχή υπολογίζεται περίπου σε ποσοστό τουλάχιστον 56 %.
            Το χόρτο, στις διάφορες μορφές του, αποτελεί το 40 % τουλάχιστον του βασικού σιτηρεσίου κατά μέσο όρο κατά τους επτά τουλάχιστον μήνες βόσκησης και τουλάχιστον το 20 % καθημερινά τους υπόλοιπους μήνες του έτους. Η χορήγηση συμπληρωματικών ζωοτροφών περιορίζεται σε 1 800 kg ανά αγελάδα του κοπαδιού και ανά ημερολογιακό έτος.
            Οι χορτονομές που επιτρέπεται να χρησιμοποιούνται είναι οι εξής: χόρτο, αραβόσιτος, σιτηρά, μη ώριμες πρωτεϊνούχες καλλιέργειες (ολόκληρο φυτό), άχυρο, μηδική (όλο το φυτό σε νωπή ή διατηρημένη μορφή), καθώς επίσης και κτηνοτροφικά τεύτλα, ριζωματώδη λαχανικά και αφυδατωμένη πούλπα ζαχαρότευτλων.
            Τόσο στο βασικό σιτηρέσιο όσο και στα συμπληρώματα διατροφής απαγορεύεται να χρησιμοποιούνται λάχανο, γογγυλοκράμβη, αγριογογγύλη, αγριοκράμβη σε νωπή μορφή, ουρία και τα παράγωγά της.
            Στα συμπληρώματα διατροφής απαγορεύεται να χρησιμοποιούνται οι ακόλουθες πρώτες ύλες:
            
                        —
                     
                     
                        Φοινικέλαιο, αραχιδέλαιο, ηλιέλαιο και ελαιόλαδο, ως έχουν ή ισομερή τους.
                     
                  
                        —
                     
                     
                        Προϊόντα γάλακτος και προϊόντα τους
                     
                  
                        —
                     
                     
                        Προϊόντα χερσαίων ζώων και προϊόντα αυτών
                     
                  
                        —
                     
                     
                        Ψάρια και άλλα υδρόβια ζώα και προϊόντα τους εκτός του μουρουνέλαιου
                     
                  
                        —
                     
                     
                        Διάφορα εκτός από τις μελάσες γλυκόζης.
                     
                  Στη μονάδα παρασκευής, το γάλα κάθε συλλογής που χρησιμοποιείται για την παρασκευή του προϊόντος «Crème d’Isigny»/«Crème fraîche d’Isigny» προέρχεται από συνολικό κοπάδι που αποτελείται κατά τουλάχιστον 30 % από αγελάδες γαλακτοπαραγωγής της νορμανδικής φυλής. Ως συλλογή ορίζεται το σύνολο του γάλακτος που συλλέγεται και χρησιμοποιείται από τον παρασκευαστή εντός 48 ωρών.
            Η συλλογή εκτελείται το αργότερο ανά 48 ώρες μετά το πρώτο άρμεγμα. Το γάλα που συλλέγεται στις εκμεταλλεύσεις μεταφέρεται απευθείας στο εργαστήριο αποκορύφωσης χωρίς μεταφόρτωση. Κατά την παραλαβή, η οξύτητα του νωπού γάλακτος κυμαίνεται μεταξύ 14 και 16° Dornic, δηλαδή μεταξύ pH 6,6 και pH 6,85.
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Η παραγωγή του γάλακτος και η παρασκευή της κρέμας εκτελούνται εντός της οριοθετημένης γεωγραφικής περιοχής, όπως ορίζεται στο σημείο 4.
            3.5.   Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η ονομασία
            
            Η κρέμα συσκευάζεται εντός της γεωγραφικής περιοχής. Η συσκευασία των κρεμών αποτελεί μάλιστα πολύ σημαντική διαδικασία για τον έλεγχο της ποιότητας των προϊόντων επειδή οι λιπαρές ουσίες είναι ευαίσθητες στην οξείδωση. Η διαδικασία της συσκευασίας πρέπει επομένως να εκτελείται αμέσως μετά το τέλος της παρασκευής. Κατά συνέπεια, η διαδικασία εκτελείται εντός της οριοθετημένης γεωγραφικής περιοχής που παρουσιάζεται στο σημείο 4 και οι κρέμες συσκευάζονται σε δοχεία μέγιστης χωρητικότητας 1 000 λίτρων.
            3.6.   Ειδικοί κανόνες σχετικά με την επισήμανση του προϊόντος στο οποίο αναφέρεται η καταχωρισμένη ονομασία
            
            Κάθε συσκευασία του προϊόντος «Crème d’Isigny»/«Crème Fraîche d’Isigny» που διατίθεται στο εμπόριο φέρει ειδική επισήμανση στην οποία η ονομασία προέλευσης αναγράφεται με χαρακτήρες διαστάσεων ίσων τουλάχιστον με τα δύο τρίτα των διαστάσεων των μεγαλύτερων χαρακτήρων που εμφαίνονται στην επισήμανση.
            Αυτοκόλλητη ετικέτα με την ένδειξη «Crème d’Isigny»/«Crème fraîche d’Isigny» – «Appellation d’Origine Protégée» πρέπει να επικολλάται ή να απεικονίζεται στις συσκευασίες ή στα δοχεία με ευθύνη της επιχείρησης.
            Το σύμβολο ΠΟΠ της Ευρωπαϊκής Ένωσης εμφαίνεται δίπλα στην αυτοκόλλητη ετικέτα ή πάνω/κάτω από αυτήν χωρίς να μεσολαβεί άλλη ένδειξη. Οι ελάχιστες διαστάσεις της ονομασίας προέλευσης δεν ισχύουν για την αυτοκόλλητη ετικέτα από τη στιγμή που η εν λόγω ονομασία εμφαίνεται ήδη και σε άλλο σημείο της επισήμανσης.
            Η επισήμανση περιλαμβάνει κυρίως την ένδειξη της περιεκτικότητας σε λιπαρές ουσίες ανά 100 γραμμάρια προϊόντος.
            4.   Συνοπτική οριοθέτηση της γεωγραφικής περιοχής
            
            Η οριοθετημένη γεωγραφική περιοχή εκτείνεται στην επικράτεια των κοινοτήτων των ακόλουθων διοικητικών διαμερισμάτων:
            
               Διοικητικό διαμέρισμα Calvados (82 κοινότητες):
            
            Καντόνι Bayeux, όλες οι κοινότητες εκτός των Chouain, Condé-sur-Seulles, Ellon, Esquay-sur-Seulles, Juaye-Mondaye, Le manoir, Manvieux, Ryes, Tracy-sur-Mer, Vaux-sur-Seulles, Vienne-en-Bessin.
            Καντόνι Trévières, όλες οι κοινότητες εκτός των La Bazoque, Cahagnolles, Cormolain, Foulognes, Litteau, Planquery, Sainte-Honorine-de-Drucy, Sallen.
            
               Διοικητικό διαμέρισμα Μάγχης (93 κοινότητες):
            
            Καντόνι Agon-Coutainville, οι κοινότητες Auxais, Feugères, Gonfreville, Gorges, Marchésieux, Nay, Périers, Raids, Saint-Germain-sur-Sèves, Saint-Martin-d’Aubigny, Saint-Sébastien-de-Raids.
            Καντόνι Bricquebec, οι κοινότητες Etienville, Les Moitiers-en-Bauptois, orglandes.
            Καντόνι Carentan-les-Marais, όλες οι κοινότητες.
            Καντόνι Créances, οι κοινότητες Montsenelle (μόνο η έκταση των πρώην κοινοτήτων Coigny, Prétot-Sainte-Suzanne, Saint-Jores), Le Plessis-Lastelle.
            Καντόνι Pont-Hébert, όλες οι κοινότητες εκτός των Bérigny, Saint-André-de-l’Epine, Saint-Georges-d’Elle, Saint-Germain-d’Elle, Saint-Pierre-de-Semilly.
            Καντόνι Saint-Lô-1, όλες οι κοινότητες εκτός των Agneaux, Le Lorey, Marigny-Le-Lozon (μόνο η έκταση της πρώην κοινότητας Lozon), Le Mesnil-Amey, Saint-Gilles, Saint-Lô.
            Καντόνι Valognes, όλες οι κοινότητες εκτός των Brix, Huberville, Lestre, Lieusaint, Montaigu-la-Brisette, Saint-Germain-de-Tournebut, Saint-Joseph, Saint-Martin-d’Audouville, Saussemesnil, Tamerville, Valognes, Vaudreville, Yvetot-Bocage.
            5.   Δεσμός με τη γεωγραφική περιοχή
            
            Η γεωγραφική περιοχή παραγωγής του προϊόντος «Crème d’Isigny»/«Crème fraîche d’Isigny» έχει τη μορφή ημισελήνου και αποτελείται από ιζηματογενή εδάφη χαμηλού υψομέτρου (< 50m). Η έκταση αυτή, που αποκαλείται Col du Cotentin, συνιστά αξιόλογη γεωλογική ενότητα η οποία διαμορφώθηκε από τις πολλές αποσύρσεις και επικλύσεις της θάλασσας. Σε αντίθεση με τις πεδινές περιοχές που αποτελούνται από παράκτια και αλλουβιακά έλη τα οποία έχουν αποξηρανθεί αλλά εξακολουθούν να πλημμυρίζουν, οι δασώδεις ορεινές περιοχές αποτελούνται από ασβεστολιθικά υψίπεδα και νησίδες και από αργιλώδεις και πετρώδεις χαμηλούς λόφους στα ανατολικά. Το έδαφος χαρακτηρίζεται κυρίως από τη σημασία των αλλουβιακών θαλάσσιων αποθέσεων (ιλυώδης άμμος) και ποτάμιων αποθέσεων που εντοπίζονται κυρίως στον κόλπο Veys και στις κοιλάδες των ποταμών που εκβάλλουν στην περιοχή.
            Το κλίμα του Col du Cotentin χαρακτηρίζεται εύκρατο ωκεάνιο καθώς το ύψος των βροχοπτώσεων αγγίζει περίπου τα 800 mm, οι ημέρες των βροχοπτώσεων κατανέμονται ισομερώς μέσα στο έτος και υπερβαίνουν τις 170, οι καλοκαιρινοί μήνες είναι δροσεροί και οι χειμώνες σχετικά ήπιοι ενώ οι διακυμάνσεις της θερμοκρασίας είναι μικρότερες από ό,τι στο Saint-Lô ή στο Caen. Αυτό το υγρό, ομιχλώδες και ήπιο κλίμα είναι ομοιογενές λόγω της απουσίας αναγλύφου. Ο Ατλαντικός Ωκεανός επηρεάζει επίσης το τοπικό κλίμα μέσω των αλατούχων σταγονιδίων του που «λούζουν» τους λειμώνες της περιοχής.
            Η περιοχή Col du Cotentin είναι μία από τις σημαντικότερες χορτολιβαδικές εκτάσεις, η οποία υπήρχε πριν εκδηλωθεί το κύμα μετατροπής των καλλιεργούμενων εκτάσεων σε λιβάδια το 1800. Οι κτηνοτρόφοι ανέδειξαν τις χορτολιβαδικές εκτάσεις του Isigny οι οποίες είχαν χαρακτηριστεί το 1874 από τον νορμανδικό σύνδεσμο ως «πλούσιοι βοσκότοποι, στους οποίους ρέει άφθονη κρέμα γάλακτος και βούτυρο».
            Από τα μέσα του 19ου αιώνα οι κτηνοτρόφοι του Contentin προασπίζονται την καθαρότητα της φυλής Cotentine, η οποία θα αναδειχθεί στο βασικό είδος της νορμανδικής φυλής λόγω κυρίως των γαλακτοπαραγωγικών ικανοτήτων της τοπικής αυτής φυλής. Ωστόσο, αυτό το χαρακτηριστικό του «λίκνου της φυλής» επηρεάζει αρνητικά τους κτηνοτρόφους της περιοχής, οι οποίοι αργούν να αξιοποιήσουν τις προηγμένες μεθόδους της τεχνητής γονιμοποίησης και στρέφονται στην παραγωγική και ομοιογενή φυλή Prim’Holstein.
            Ο πληθυσμός του Col du Cotentin συνειδητοποίησε πολύ γρήγορα ότι η αξιοποίηση του χόρτου από το κοπάδι γαλακτοπαραγωγής συσχετίζεται άμεσα με την αξιοποίηση του γάλακτος μέσω της παρασκευής και της εμπορίας της κρέμας.
            Οι λειμώνες εξακολουθούν ακόμα και σήμερα να αποτελούν τη βάση της διατροφής των αγελάδων γαλακτοπαραγωγής, οι οποίες βόσκουν επί επτά τουλάχιστον μήνες και μπορούν να καταναλώνουν χορτονομή που τους χορηγείται το υπόλοιπο του έτους. Η προσκόλληση των παραγωγών στη νορμανδική φυλή, η οποία παράγει εξαιρετικό βούτυρο χάρη στο πλούσιο σε λιπαρές ουσίες και πρωτεΐνες γάλα της, διασφαλίζει τη σημαντική παρουσία της φυλής αυτής στη γεωγραφική περιοχή. Οι παρασκευαστές αξιοποιούν ειδική τεχνογνωσία που συνδέεται κυρίως με τη βιολογική ωρίμαση της κρέμας.
            Η κρέμα «Crème d’Isigny»/«Crème fraîche d’Isigny» είναι παχύρρευστη και χωρίς λιποσφαιρίδια, ρευστή αν πρόκειται για τη γλυκιά κρέμα, σφιχτή αν πρόκειται για την ωριμασμένη κρέμα. Παρουσιάζει ελάχιστη περιεκτικότητα σε λιπαρές ουσίες τουλάχιστον 35 γραμμάρια ανά 100 γραμμάρια προϊόντος και σημαντική περιεκτικότητα σε ιώδιο και σε ιχνοστοιχεία. Με χρώμα υπόλευκο έως ωχροκίτρινο και με στιλπνή όψη, αναδίδει λεπτό αλλά ιδιαίτερα αισθητό άρωμα, στο οποίο κυριαρχεί το γάλα. Η κρέμα ρέει στο στόμα και έχει φρέσκια, ευχάριστη και γλυκιά γεύση με όξινη νότα, αν πρόκειται για την ωριμασμένη κρέμα.
            Η ομοιόμορφη κατανομή των βροχοπτώσεων μέσα στο έτος και οι ήπιες θερμοκρασίες, ακόμα και τον χειμώνα, αποδίδονται στη γεωγραφική θέση (εγγύτητα της θάλασσας) και στη μορφολογία του εδάφους (απουσία αναγλύφου) της γεωγραφικής περιοχής. Τα στοιχεία αυτά ευνοούν τη βλάστηση του χόρτου σε όλη τη διάρκεια του έτους, όπως επίσης και την παρατεταμένη περίοδο βόσκησης των ζώων. Τα αργιλοασβεστώδη εδάφη, τα οποία σχηματίστηκαν πρόσφατα από θαλάσσιους προσχωσιγενείς σχηματισμούς και είναι πλούσια σε ανόργανα άλατα, συντελούν στον μεγάλο πλούτο αυτών των λειμώνων ενώ τα ιλυώδη εδάφη που καλύπτουν τις ορεινές περιοχές διαδραματίζουν σημαντικό ρυθμιστικό ρόλο για την υγρασία ευνοώντας την κανονική βλάστηση του χόρτου.
            Η ποιότητα των λιπαρών ουσιών του γάλακτος της γεωγραφικής περιοχής οφείλεται στην κατανάλωση χόρτου, το οποίο προσδίδει τόσο τις ιδιαίτερες οργανοληπτικές ιδιότητες του προϊόντος της ονομασίας προέλευσης όσο και την αναμενόμενη κρεμώδη υφή, αλλά και στην κατανάλωση άλλου είδους χορτονομών μεγαλύτερης ενεργειακής αξίας, οι οποίες ευνοούν τη δημιουργία μεγάλων λιποσφαιριδίων που επιτρέπουν τη συγκράτηση των οφειλόμενων στο χόρτο αρωματικών συστατικών του γάλακτος.
            Ως εκ τούτου, η κρέμα «Crème d’Isigny»/«Crème fraîche d’Isigny» χαρακτηρίζεται από τη βέλτιστη δυνατή αξιοποίηση του χόρτου της περιοχής καθώς, αφενός, η περίοδος βόσκησης είναι μεγάλη για το κοπάδι γαλακτοπαραγωγής, αφετέρου, τη χειμερινή περίοδο διανέμεται διατηρημένη χορτονομή σε συνδυασμό με άλλου είδους ξηρές χορτονομές. Μάλιστα, η μεταφορά χορτονομών από τις πεδινές περιοχές στις ορεινές περιοχές και η διατήρησή τους συνιστά παραδοσιακή πρακτική λόγω της γεωγραφικής θέσης των αγροκτημάτων, τα οποία βρίσκονται κατά πλειονότητα στις ορεινές περιοχές αλλά διαθέτουν βοσκότοπους και στις πεδινές περιοχές.
            Χάρη στη διατροφή αυτών των ζώων που ανήκουν εν μέρει στη νορμανδική φυλή παράγεται το ποιοτικό αυτό γάλα, οι λιπαρές ουσίες του οποίου προσδίδουν στο προϊόν την εξαιρετική κρεμώδη υφή του.
            Η διατήρηση των παραδοσιακών μεθόδων από τους παραγωγούς, οι οποίοι για την παρασκευή της κρέμας εφαρμόζουν υποχρεωτικά τις μεθόδους της αποκορύφωσης και της βιολογικής –και μόνο– ωρίμασης χωρίς να χρησιμοποιούν ανασυσταμένες κρέμες, αντιοξειδωτικές ουσίες ή οποιοδήποτε άλλο συστατικό ή πρόσθετο, συμβάλλει καθοριστικά στη διατήρηση και στην ανάδειξη των ιδιαίτερων χαρακτηριστικών της πρώτης ύλης που προέρχεται από κοπάδια γαλακτοπαραγωγής.
            
               Παραπομπή στη δημοσίευση των προδιαγραφών
            
            (άρθρο 6 παράγραφος 1 δεύτερο εδάφιο του παρόντος κανονισμού)
            https://info.agriculture.gouv.fr/gedei/site/bo-agri/document_administratif-ba1010a1-bc3a-4468-a1d2-7578d8fd5494